Steinhoff styg 24c danksy Mattress Firm-besluit | Netwerk24
Deur Nellie Brand-Jonker 19 November 2018 13:48
Steinhoff het Maandag met 13% gestyg nadat aangekondig is sy duur Mattress Firm-maatskappy in Amerika is amper uit bankrotskap nadat ’n verdere stap in die proses afgehandel is.
Steinhoff, wat Oktober weer onder R2 ingesak het, is nou 24c hoër op R2,07.
Die maatskappy se hoofstuk 11-plan is Vrydag deur die hof wat daaroor besluit, goedgekeur en Mattress Firm kan nou die proses afhandel sodra die laaste voorwaardes nagekom is.
Steinhoff het Mattress Firm in 2016 ten duurste bekom teen baie meer as wat sy aandeelprys in daardie stadium was. Steinhoff het skuld van $4 miljard vir die verkryging aangegaan.
Netwerk24 het voorheen berig Mattress Firm wil die hoofstuk 11-proses binne 45 tot 60 dae afhandel om “klante, verkopers en sakevennote gemoedsrus te gee voordat vakansieverkope op Swart Vrydag (23 November) begin”.
Die maatskappy het verlede week gesê Mattress Firm sal na verwagting 19 November uit bankrotskap gehaal word.
Meer oor: Mattress Firm | Steinhoff | Kleinhandel | Kleinhandelaars